b"\n_START_ARTICLE_\nPinasses de la Canal Freda\n_START_SECTION_\nEntorn i aspecte general\n_START_PARAGRAPH_\nL'entorn \xc3\xa9s format per un bosc atape\xc3\xaft de bardisses i ar\xc3\xadtjols (\xc3\xa9s molt recomanable dur pantalons llargs per estalviar-se les esgarrinxades). La base d'ambdues pinasses est\xc3\xa0 lleugerament corcada (aquest s\xc3\xadmptoma \xc3\xa9s habitual a bona part de les pinasses velles de la contrada).\n_START_SECTION_\nAcc\xc3\xa9s\n_START_PARAGRAPH_\nEs troben a la Canal Freda, al vessant llevant\xc3\xad del mass\xc3\xads de Sant Lloren\xc3\xa7 del Munt: al quil\xc3\xb2metre 16,3 de la carretera B-124 de Castellar del Vall\xc3\xa8s a Sant Lloren\xc3\xa7 Savall trobem la urbanitzaci\xc3\xb3 de les Marines. Pugem pel costerut carrer principal fins a assolir la part alta de la susdita urbanitzaci\xc3\xb3, on trobem un encreuament just enfront d'una caseta de la companyia el\xc3\xa8ctrica (ac\xc3\xad aparquem el vehicle). Comencem a caminar per la pista de terra que puja a m\xc3\xa0 esquerra i que s'enfila pel carener en direcci\xc3\xb3 nord-oest, passant per damunt de les cases m\xc3\xa9s enlairades de la urbanitzaci\xc3\xb3. Ignorem una pista que baixa a m\xc3\xa0 dreta i continuem recte. De seguida superem un collet (fals coll de Palomeres) i iniciem una suau baixada amb el cim de La Mola com a tel\xc3\xb3 de fons. Ignorem una pista secund\xc3\xa0ria a la dreta i continuem recte per la principal. 150 metres m\xc3\xa9s endavant, abandonem la pista i prenem el corriol que arrenca a m\xc3\xa0 dreta. Fem cap a la pista del Dav\xc3\xad, al costat d'un notable exemplar de pi pinyer. La travessem, resseguint de front el curs del torrent per una pista secund\xc3\xa0ria. Abandonem la pista que ressegueix la llera del torrent i tombem a l'esquerra, agafant un corriol que s'enfila pel vessant en fort pendent. Una mica m\xc3\xa9s amunt, ignorem una sendera a banda i banda i continuem recte, pujant encara. Connectem amb el cam\xc3\xad de Santa Agn\xc3\xa8s i el prenem a l'esquerra (cap a la dreta podem arribar als Pins Bords del Dav\xc3\xad en poc m\xc3\xa9s de 5 minuts de cam\xc3\xad). Al cap de poc, travessem un roquissar amb excel\xc2\xb7lents vistes sobre el mass\xc3\xads de Sant Lloren\xc3\xa7 del Munt. Ignorem a m\xc3\xa0 esquerra un parell de camins (el m\xc3\xa9s planer porta a la Pinassa del Dalmau, a 100 metres de dist\xc3\xa0ncia) i continuem a la dreta pel principal, planejant en direcci\xc3\xb3 a la Canal de Santa Agn\xc3\xa8s. A la nostra esquerra, a l'altra banda del torrent, es distingeix la Castellassa del Dalmau amb la seua espectacular pinassa. Seguim sempre el cam\xc3\xad principal, ample i planer. Bifurcaci\xc3\xb3. Prenem el sender de l'esquerra, el m\xc3\xa9s planer. El cam\xc3\xad tomba un cap de carena i s'endinsa a la Canal Freda. A l'altra banda del torrent podem distingir les dues pinasses. Abandonem el cam\xc3\xad principal i prenem el corriol que arrenca a m\xc3\xa0 esquerra (pintura groga). Al cap de 2 o 3 minuts, cal abandonar el corriol i pujar, a m\xc3\xa0 dreta, pel mig del bosc a la recerca de la primera pinassa. La pujada \xc3\xa9s dura, sense cam\xc3\xad i a trav\xc3\xa9s de les bardisses (coordenades UTM molt \xc3\xbatils). El segon arbre \xc3\xa9s a una cinquantena de metres del primer. Coordenades UTM: 31T X0418719 Y4611408 (Pinassa I) i 31T X0418732 Y4611455 (Pinassa II o Espigada)."